次韻葉觀文送杏花
作者：李彌遜
朝代：宋

paragraphs: 春風不與寒威爭，輕雷自轉驚群萌。
紛紛桃李厭開謝，杏蕚一吐增雙明。
吾儕小人不敢觸，走送夜閤浮香傾。
平明七字爲題品，蠻觸不戰收降兵。
哦詩正喜涵清冰，攀條已恨飛紅英。
愛花不似愛詩苦，世上餘物俱無情。
使君喚客有髙致，半道未許杯盤成。
舁籃日月走臺皁，不用二字邀門生。
長檠照席語傾座，一笑轉我蒼顔頳。
更窮山水訪禪寂，欲去政恐譏兼幷。